**«Black Mountain Rag»** er en tradisjonell feleinstrumental fra Tennessee-traktene.

Chet Atkins har spilt gitt ut to versjoner av instrumentalen på følgende album:

* *Chet Atkins Gallopin Guitar* (1953)
* *Pickin' My Way* (1970)

Doc og Merle Watson ga ut et album i 2006 med navnet *Black Mountain Rag*. Åpningsporet der er «Black Mountain Rag».

«De hebraiske alper» med Øystein Sunde
--------------------------------------

Øystein Sunde ga ut en norsk coverversjon med tittelen «De hebraiske alper»
den 27. september 1976 på sitt musikkalbum *På sangens vinger*.

Opptaket inneholder kun Sundes akustiske gitar som er stemt i G-åpen-stemming.

Sunde lærer «Black Mountain Rag» av Chet Atkins høsten 1971
-----------------------------------------------------------

Jim Reeves, Bobby Bare, Anita Kerr Singers og Chet Atkins spilte alle i Njårdhallen den 15. april 1964. Dette ble filmet og sendt 18. mai 1964 klokken 20:40 i et timeslangt fjernsynsprogram på NRK som het *500 Miles Away From Home*. Sunde så programmet og la merke til at Atkins brukte tommelplekter, og dermed kjøpte han seg et slikt for å utvikle sitt eget gitarspill.

Sunde dro til USA rundt 13./14. september 1971 Han hadde fått et brev fra plateselskapet RCA om å stikke innom kontoret deres i Nashville og treffe Chet Atkins. Etter en rundtur i USA, ble Nashville siste del av reiseturen. En nervøs Sunde hadde med seg sine to album *1001 fnatt* og *Det året det var så bratt*, og han ble så invitert til lunsj av Atkins og andre, samt å bli med på å spille golf. Atkins var travelt opptatt i de dager siden det foregikk en musikkmesse i Nashville. Men dagen før Sunde skulle returnere til Norge, tok han en tur innom kontoret til Atkins helt på måfå for å si farvel. Da hadde Atkins tid til en prat, mens hans spilte bruddstykker av Sundes nevnte album på platespilleren. Atkins fant fram gitaren og spurte Sunde om han ønsket å lære en eller annen sang. Sunde hadde fra før prøvd seg på «Black Mountain Rag», men ikke fått den til. Atkins stemte om noen av strengene på gitaren slik at det ble G-åpen-stemming, og dette var ny lærdom for Sunde. Atkins lærte bort mange andre finurligheter også, mens Sunde fulgte veldig nøye med. Etter å ha tatt farvel, dro Sunde tilbake til hotellrommet og noterte ned alt han var i stand til å huske.

Referanser
----------

1. ↑  *På sangens vinger* – informasjon på omslaget
2. ↑  MisterGuitar – Medium: *Chet Atkins' Gallopin' Guitar* – Chet Atkins (1953)
3. ↑  MisterGuitar Medium: *Pickin' My Way* – Chet Atkins (1970)
4. ↑  Sunde, Øystein (1997) *Du må'kke komme her og komme her*. Ex Libris Forlag AS; Oslo. ISBN 82-7384-621-0 s. 133
5. ↑  VG – 28. september 1976 side 39
6. ↑  Sunde, Øystein (1997) *Du må'kke komme her og komme her*. Ex Libris Forlag AS; Oslo. ISBN 82-7384-621-0 s. 127/133
7. ↑  Spinner Records offisielle youtube kanal – Sunde stemmer gitaren og spiller «Black Mountain Rag» («De hebraiske alper»)
8. ↑  VG – 15. april 1964 side 15
9. ↑  VG – 16. mai 1964 side 31 (programsider)
10. ↑  NRK – *Øystein Sunde: Meget i Sløyd*, 5. januar 2013 – Sundes verbale mellomstikk før «Vafler og kaffe»
11. ↑  VG – 14. september 1971
12. ↑  Svendsen, Roy Hilmar – NRK; Intervju med Sunde.
13. ↑  P4's krønke om Øystein Sunde sendt 1996.
14. ↑  *Da Capo* – (sendt 30. mars 1993) – Sunde intervjuet av Vidar Lønn-Arnesen.
15. ↑  *Øystein Sunde – med god avstand til bilen bak* (sendt 26. desember 2010)